ചങ്ങനാശേരി ഡിപ്പോയില്നിന്നുള്ള ബസുകള് പൂപ്പള്ളിവരെ ചങ്ങനാശേരി: ചങ്ങനാശേരിയില്നിന്ന് ആലപ്പുഴ റൂട്ടിലെ കെഎസ്ആര്ടിസി ബസുകള് പൂപ്പള്ളിവരെ സര്വീസ് തുടങ്ങി. കുട്ടനാടിന്റെ വിവിധ റൂട്ടുകളിലേക്കും ബസ് സര്വീസുകള് ആരംഭിച്ചു. ഇതോടെ ചങ്ങനാശേരി ഡിപ്പോയില് വരുമാനത്തില് വര്ധനവായിട്ടുണ്ട്. മുണ്ടക്കയം, കുമളി, കട്ടപ്പന റൂട്ടുകളിലും ചങ്ങനാശേരിയില്നിന്നു കൂടുതല് ബസുകള് സര്വീസ് ആരംഭിച്ചു. അന്തര്സംസ്ഥാന ബസുകള്ക്കു നിയന്ത്രണമുള്ളതിനാല് വേളാങ്കണ്ണി, പളനി, തെങ്കാശി സര്വീസുകള് പുനരാരംഭിക്കാന് കഴിഞ്ഞിട്ടില്ല. തെങ്കാശി സര്വീസ് ആര്യങ്കാവില് അവസാനിപ്പിക്കുകയാണ്. രാത്രി പത്തിന് നടത്തിയിരുന്ന മണിമല സ്റ്റേ ബസ് സര്വീസ് പുനരാരംഭിക്കണമെന്ന ആവശ്യം യാത്രക്കാരുടെ ഇടയില്നിന്നും ശക്തമായിട്ടുണ്ട്. വിവിധ സ്ഥലങ്ങളില് ജോലിക്ക് പോയി മടങ്ങുന്നവര്ക്ക് ഈ സര്വീസ് ഏറെ ഉപകാരപ്രദമാണ്.